Псыхуабэ щеджа щIалэр посол хъуащ
Нго Куанг Суан Хамэ къэралыбзэхэмкIэ Псыхуабэ дэта къэрал педагогикэ институтыр (ПГПИИЯ, иджы - Пятигорск къэрал университет) къиухащ. Вьетнамым къикIыу СССР-м щIэныгъэ нэхъыщхьэ щызэригъэгъуэтыну япэ дыдэу къэкIуа студентхэм язт Нго Куанг Суан.
Ар 1969 гъэм университетым щIэтIысхьэри, франджыбзэм хуеджащ. Франджыбзэм, инджылызыбзэм, урысыбзэм нэмыщI, социальнэ щIэныгъэ куэдым хурагъэджащ студентыр икIи а предметхэм зэрыщыхурагъаджэр университетым щызэрагъэщIащ.
ЕджапIэм зэрыщIэсым хуэдэу, музыкэ школми кIуэрт Куанг Суан, еджапIэм макъамэмкIэ щекIуэкI зэпеуэхэми хэтт. Абы макъ дахэ иIэт, фортепиани еуэрт Iэзэу. Еджэн къиуха нэужь, Нго Куанг Суан и хэкум игъэзэжащ, мыбы щызригъэцIыхуа и щхьэгъусэр и гъусэу, икIи занщIэу Вьетнамым Хамэ къэрал IуэхухэмкIэ и министерствэм щылэжьэну ирагъэблэгъащ. ИлъэсиблкIэ Чрезвычайнэ, Полномочнэ посол къулыкъур иIыгъа нэужь, 1993 гъэм щегъэжьауэ 1999 гъэ пщIондэ Вьетнам Социалистическэ Республикэм зэпымыууэ щыIэ и лIыкIуэу ООН-м ягъакIуэри, Нью-Йорк щылэжьащ. 2002 къыщыщIэдзауэ 2008 гъэ хъуху Вьетнамым и лIыкIуэу Женевэ щыIащ.
Ар лэжьащ Вьетнам Социалистическэ Республикэм и Лъэпкъ зэхуэсым и депутату, хамэ къэрал IуэхухэмкIэ комитетым и унафэщIым и къуэдзэу. Иджыпстуи Нго Куанг Суан и унафэщIщ ПГППИЯ (Псыхуабэ) къэзухахэм я ассоциациеу Вьетнамым щыIэм.
- Псыхуабэ университетым 1969 гъэм щегъэжьауэ 1974 гъэ пщIондэ сыщеджати, а зэманым къриубыдэу ди хэкум зауэ щекIуэкIащ, игу къегъэкIыж Нго Куанг Суан. - Абы щыгъуэм Урысейм куэд щызгъэващ, си гур си хэкумкIэ, си унагъуэмкIэ щыIэт, си адэ-анэр зауэм хэкIуэдэнкIэ махуэ къэс сытегузэвыхьырт. Сэ сыкъыздикIа Нгеан жылэр америкэ авиацэм махуэ къэс топышэр зытригъэлъалъэхэм ящыщт. Гузэвэгъуэшхуэт ар, - жеIэж Нго Куанг Суан.
КъулыкъущIэм зэрыжиIамкIэ, Псыхуабэ университетым и егъэджакIуэхэмрэ лэжьакIуэхэмрэ игъащIэ псокIэ игу къинащ. «Псыхуабэ дыкъызэрысу егъэджакIуэхэмрэ общежитием и лэжьакIуэхэмрэ дызыхуей псори къытхуащIэну хьэзыру къытпежьат, гуапэуи дыкърагъэблэгъат. Балигъыу сызрихьэлIауэ хъуар я быным хуэдэу къысхущытащ, къыздэIэпыкъунуи, чэнджэщэгъу схуэхъунуи хьэзырхэт. А илъэс бжыгъэм къриубыдэу си псэукIэри, еджэнри тынш сщащIын щхьэкIэ Iэмал псори къагъэсэбэпащ, набдзэгубдзаплъэуи къысхущытахэщ псори. Ахэр IэфIу сигу къинащ нобэр къыздэсым“, - жеIэ Нго Куанг Суан.

НэщIэпыджэ Замирэ.
